Ing Perang Dipanegara, Pengalasan wis melu barisan Dipanegara wiwit sadurungé perang, melu mretahanake laladan sakiwa tengene Gua Selarong (Juli-Oktober 1825), lan gabung ing pabarisan Pangeran Ngabei ing Banyumeneng. Sasi Nopember 1825 dheweke melu ing palagan ing Deksa, Kulon Praga bebarengan karo Kyai Maja lan para panggedhe liyane. Sasi Dhesember, Pangalasan kaparingan jejuluk "basah" lan jeneng Ngabdullatip. Pengalasan kapacak dadi tetindhih wadyabala sakulone Kali Praga.